text: Esbjerg-træner: Nedrykningskamp varer to-tre uger endnu 
  10 maj 2015 kl. 05.51
  Esbjerg-lejren er optimistisk i forhold til afslutningen på sæsonen. Intet er dog afgjort endnu, lyder det.
  Esbjerg er i løbet af foråret langsomt blevet en del af nedrykningsspillet i Alka Superligaen i takt med, at pointene er udeblevet, og FC Vestsjælland under nedrykningsstregen har ramt en god stime.
  Cheftræner i Esbjerg, Niels Frederiksen, er forberedt på, at Esbjerg vil være en del af nedrykningsspillet i et godt stykke tid endnu.
  - Der er ikke noget, der er afgjort, og den her nedrykningskamp kommer til at vare i en to-tre uger endnu. Det er jeg helt sikker på, siger Niels Frederiksen.
  Esbjerg-træneren hæfter sig ved, at de spillemæssige præstationer har været gode, men erkender samtidig også, at pointhøsten ikke har været acceptabel. Lørdagens 5-2-sejr mod Silkeborg vækker dog glæde.
  - Vi synes, at mange af vores præstationer har været godkendte, men vi må jo også erkende, at vi ganske enkelt bare har fået for få point. Sejren mod Silkeborg var dog en fin start på det, der venter os i resten af sæsonen, siger cheftræneren.
  